Page:Ludus Coventriae (1841).djvu/91

 Anne. Now am I left alone, sore may I wepe,  A, husbond! ageyn God wel mote ȝow brynge! And fro shame and sorwe he mote ȝow kepe,  Tyl I se ȝow ageyn I kan not sees of wepynge. Senior. Prynce of oure prestys, if it be ȝour plesynge,  We be com mekely to make our sacrefice. Ysakar. God do ȝow mede, bothe elde and ȝynge,  Than devowtly we wyl begynne servyse. ''There they xal synge this sequens, "Benedicta sit beata Trinitas." And in that tyme Ysakar with his ministeres ensensythe the autere, and than thei make her offryng, and Isaker seyth,''

Comyth up, serys, and offeryth alle now, ȝe that to do sacryfice worthy are: Abyde a qwyle, sere, whedyr wytte thou? Thou and thi wyff arn barrany and bare; Neyther of ȝow ffruteful nevyr ȝett ware, Whow durste thou amonge fruteful presume and abuse? It is a tokyn thou art cursyd thare, Wherefore with grett indygnacion thin offeryng I refuse!

Et refudit sacrificium Joachi.

Amonge alle this pepyl barreyn be no mo, Therefore comyth up and offeryth here alle: Thou, Joachym, I charge the fast out the temple thou go; Than with Goddys holy wourde blysse ȝow I shalle!

Et redit flendo.

Ministro catando. Adjutorium nostrum in nomine Domini! Johns. Qui fecit cœlum et terram! Minister. Sit nomen Domini benedictum! Chorus. Ex hoc nunc et usque in sæculum! Episcopus. Benedicat vos divina majestas et una deitas, Pater, et Filius, et Spiritus Sanctus! Chorus. Amen. Signando manu cum cruce solenniter, et recedant tribus extra templum.